Rioolvuil beland in see by Stilbaai | Netwerk24
Rioolvuil beland in see by Stilbaai
Deur Jackie Kruger 08 Januarie 2019 08:42
Rioolvuil het Saterdag in die see by die kusdorpie Stilbaai in die Suid-Kaap beland nadat 'n pomp by 'n rioolpompstasie gebreek het.
Die voorval is Saterdag kort voor 08:00 onder die aandag van die Hessequa-munisipaliteit gebring toe die rioolvuil by die westelike strand in Stilbaai in die see beland het.
" 'n Pomp by 'n rioolpompstasie het gebreek," sê Johan Jacobs, munisipale bestuurder van die Hessequa-streek. "Maar ons het dadelik vier tenkwaens gebruik en die rioolvuil by die pompstasie uitgepomp en die pomp vervang."
Volgens hom is die probleem gou opgelos.
Op die Facebook-blad Stilbaai Publieke Groep het mense onder meer gekla oor die rioolwerke se stank wat gedurende Desember ondraaglik was. Volgens kommentaar op die blad is daar ook geskiedkundige besoekpunte soos die visvywers waar die stank ondraaglik is en duur eiendomme waarvan die waarde blykbaar daal weens die reuk.
Van die mense sê daar moet begroot word vir Stilbaai se groot getalle vakansiegangers. Ander het gevra of dit moontlik is om 'n nuwe rioolplaas te bou en wat die koste daarvan sal wees. Nog mense op Facebook het die munisipaliteit vir sy goeie diens bedank.